Document ID: 32014D0843

DECIZIA DE PUNERE ÎN APLICARE A COMISIEI
din 26 noiembrie 2014
de modificare a Deciziei de punere în aplicare 2013/747/UE, Euratom de autorizare a Regatului Unit să utilizeze anumite estimări aproximative pentru calculul bazei resurselor proprii TVA
[notificată cu numărul C(2014) 8924]
(Numai textul în limba engleză este autentic)
(2014/843/UE, Euratom)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Tratatul de instituire a Comunității Europene a Energiei Atomice,
având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 6 alineatul (3) a doua liniuță,
după consultarea Comitetului consultativ privind resursele proprii,
întrucât:
(1)
În temeiul articolului 371 din Directiva 2006/112/CE a Consiliului (2), Regatul Unit poate continua să scutească operațiunile prevăzute în anexa X partea B la directiva respectivă, în cazul în care, la 1 ianuarie 1978, scutea operațiunile respective. Aceste operațiuni trebuie luate în considerare pentru determinarea bazei resurselor proprii TVA.
(2)
În răspunsul său din 22 aprilie la scrisoarea Comisiei din 4 februarie 2014 pe tema simplificării controalelor privind resursele proprii TVA (3), Regatul Unit a solicitat Comisiei autorizarea de a utiliza procente fixe din baza intermediară pentru calculul bazei resurselor proprii TVA pentru operațiunile prevăzute în anexa X partea B punctele 7 și 9 la Directiva 2006/112/CE pentru exercițiile financiare 2014-2020. Regatul Unit a arătat că procentul istoric a rămas stabil în timp. Prin urmare, Regatul Unit ar trebui să fie autorizat să calculeze baza resurselor proprii TVA utilizând procente fixe, în conformitate cu scrisoarea trimisă de Comisie.
(3)
Din motive de transparență și de securitate juridică, este necesar să se limiteze în timp aplicabilitatea acestei autorizări.
(4)
Așadar, este adecvat să se modifice Decizia de punere în aplicare 2013/747/UE, Euratom a Comisiei (4) în consecință,
ADOPTĂ PREZENTA DECIZIE:
Articolul 1
Decizia de punere în aplicare 2013/747/UE, Euratom se modifică după cum urmează:
1.
Articolul 1 se înlocuiește cu următorul text:
„Articolul 1
În scopul calculării bazei resurselor proprii TVA pentru perioada cuprinsă între 1 ianuarie și 31 decembrie 2013, Regatul Unit este autorizat să utilizeze estimări aproximative în ceea ce privește următoarele categorii de operațiuni menționate în anexa X partea B din Directiva 2006/112/CE:
Livrarea de teren de construcție (punctul 9).”
2.
După articolul 1 se inserează următoarele articole 1a și 1b:
„Articolul 1a
În scopul calculării bazei resurselor proprii TVA pentru perioada cuprinsă între 1 ianuarie 2014 și 31 decembrie 2020, Regatul Unit este autorizat să utilizeze procentul de 0,01 % din baza intermediară în ceea ce privește operațiunile prevăzute în anexa X partea B punctul 7 (spitale) din Directiva 2006/112/CE.
Articolul 1b
În scopul calculării bazei resurselor proprii TVA pentru perioada cuprinsă între 1 ianuarie 2014 și 31 decembrie 2020, Regatul Unit este autorizat să utilizeze procentul de 0,004 % din baza intermediară în ceea ce privește operațiunile prevăzute în anexa X partea B punctul 9 (clădiri și terenuri de construcție) din Directiva 2006/112/CE.”
3.
Articolul 2 se elimină.
Articolul 2
Prezenta decizie se adresează Regatului Unit al Marii Britanii și Irlandei de Nord.
Adoptată la Bruxelles, 26 noiembrie 2014.

Labels: 2
1
0
3
18
15